El II Congrés Internacional de Flauta de Bétera se celebrarà el 15 i 16 de febrer
29 de novembre de 2024

• Aquest Congrés, que estava previst per als dies 9 i 10 de novembre, s'ha ajornat a febrer de 2025 per la tragèdia patida a conseqüència de la DANA.

• Aquesta trobada musical comptarà amb la participació de solistes internacionals de la talla de Kersten McCall en altres solistes de renom.

El segon Congrés Internacional de Flauta de Bétera ja té noves dates de celebració. Després de l'ajornament d'aquesta trobada musical a conseqüència de la tràgica inundació patida en terres valencianes, l'Ajuntament de Bétera al costat de l'organització del Congrés han anunciat que tindrà lloc els pròxim dies 15 i 16 de febrer de 2025.

“Tornem amb més il·lusió i més ganes a programar aquest Congrés que a poc a poc es va obrint camí en el panorama musical internacional i que en aquesta segona edició compta amb una gran participació, amb un gran claustre de professors i amb un elenc de solistes de primer nivell que visitaran Bétera al febrer posant-la en el mapa com a capital flautística”, ha afirmat l'Alcaldessa de Bétera, Elia Verdevío, després de l'anunci.

El regidor de Cultura, Manuel Chover ha volgut remarcar que aquest contratemps “no ha fet més que reafirmar el nostre compromís amb la música i la cultura que en moments tan complicats tant de bé ens fa a les persones” i ha volgut animar a totes i tots a participar en aquestes noves dates perquè “quedaran meravellats amb el gran espectacle que es viurà al febrer” al mateix temps que ha indicat que “el lloc de celebració és el mateix, a la Casa de la Cultura i en les instal·lacions municipals on desenvolupa la seua activitat el Centre Artístic Musical de Bétera”.

Aquest congrés és un referent nacional i internacional, atés que en aquesta trobada participaran el gran solista internacional Kersten McCall entre altres solistes de renom. Kersten McCall és solista de l'orquestra del Concertgebouw d'Amsterdam i professor en el Conservatori d'Amsterdam.

Durant els dos intensos dies del congrés, hi haurà màster classes, conferències, tallers, concerts, classes organitzades per als flautistes més xicotets i una exposició de les marques més importants de flauta.

Gran claustre de professors

El quadre de professors del Congrés es completa amb sis flautistes de gran trajectòria en què hi ha dos flautistes de Bétera, que són Samuel Muñoz, professor de tècnica Resonanz, i Eduard Sánchez, solista internacional i professor al conservatori de Barcelona. La resta són Juan Carlos Chornet, solista de l'orquestra de Granada i professor en ESMAR, Salvador Martínez Tos, solista de l'orquestra de València i professor a l'escola Reina Sofia, Oscar de Manuel, solista internacional i pedagog reconegut en el món del flamenc, María de Carmen Fuentes especialista en flautes històriques i interpretació amb instruments originals, i Marta Santamaria, especialista de piccolo i solista de l'orquestra nacional d'Espanya.

Les inscripcions continuen obertes

El període d'inscripcions continua obert fins al mes de febrer. Els flautistes interessats poden formalitzar la seua inscripció a través de la web del Congrés www.congresintflautabetera.com, on trobaran tota la informació i un mail de contacte per a ampliar la informació.

Dos grans concerts

A més, per a delectar a tots els públics aquest Congrés acollirà dos grans concerts que no deixaran indiferent a cap assistent. Dissabte 15 de febrer, hi haurà un recital dels solistes internacionals Kersten McCall i un altre solista de renom internacional que en breu es confirmarà, acompanyats per l'excel·lent pianista Madarys Morgan Verdecia, professora en la universitat de Freiburg.

Mentre que el diumenge 16, se celebrarà un altre concert de clausura en el qual participaran tots els professors del curs i una selecció d'alumnes, un moment molt especial on els alumnes del Congrés podran demostrar tot allò aprés.

Secció júnior: ensembles i cursos per a xiquets i xiquetes

Al seu torn, cal destacar que una de les parts més importants del Congrés serà la secció especial per a xiquets i xiquetes amb les mestres de flauta Laura Navarro, Pilar del Camp i Neus Sanmartín.

Els flautistes més xicotets participaran en ensembles fets per a ells i tindran tallers dissenyats a la seua mesura perquè es divertisquen tocant. A més participaran en el concert de clausura.

Exposició d'instruments i col·laboradors

També hi haurà una exposició de les marques més importants de flauta gràcies a la col·laboració i patrocini de les botigues més importants de València, d'Espanya i d'Holanda.

Sens dubte, un Congrés que posarà en el mapa musical espanyol i europeu a Bétera com a referent.